ออมสินเปิดช่องใหม่กู้ฉุกเฉินล่มอีก
ธนาคารออมสินแก้เว็บล่มไม่ตก เปิดช่องให้กู้ฉุกเฉินใหม่ก็ล่มอีก
16 เม.ย. 2563

เมื่อเวลา 7.30 น. ฝ่ายสื่อสารองค์กร ธนาคารออมสิน ได้แจ้งว่า ออมสินแจ้งลงทะเบียน สินเชื่อฉุกเฉิน (เพื่อเป็นค่าใช้จ่าย) 10,000 บาท และ 50,000 บาท ได้ที่ลิ๊งค์นี้ https://ln15.gsb.or.th/WEB-LN15/ อย่างไรก็ตามผู้ขอกู้ไม่สามารถเข้าไปลงทะเบียนได้เนื่องจากลิ๊งค์นี้ล่ม
รายงานข่าวจากกระทรวงการคลัง ว่า เว็บไซต์ของธนาคารออมสิน www.gsb.or.th ไม่สามารถเข้าได้ตั้งแต่ก่อนเวลา 8.00 น.
ทั้งนี้เมื่อวานนี้ ดร.ชาติชาย พยุหนาวีชัย ผู้อำนวยการธนาคารออมสิน เปิดเผยว่า ตามที่ธนาคารออมสินได้เปิดให้บริการสินเชื่อเพื่อเป็นค่าใช้จ่ายสำหรับผู้ที่ได้รับผลกระทบจากไวรัสโคโรนา (COVID-19) 2 ประเภท คือ สินเชื่อผู้มีอาชีพอิสระ วงเงินกู้สูงสุด 10,000 บาท และ สินเชื่อผู้มีรายได้ประจำวงเงินกู้สูงสุด 50,000 บาท โดยให้ลงทะเบียนผ่านเว็บไซต์ธนาคารออมสิน www.gsb.or.th นั้น
เนื่องจากมีลูกค้าและประชาชนให้ความสนใจลงทะเบียนเป็นจำนวนมากอย่างพร้อมเพรียงกัน ส่งผลให้ระบบเครือข่ายการสื่อสารของเว็บไซต์ธนาคารฯ และระบบลงทะเบียนเกิดความขัดข้อง ซึ่งขณะนี้อยู่ระหว่างปรับปรุงเพิ่มประสิทธิภาพและทำการทดสอบระบบใหม่ จึงขอปิดระบบเพื่อปรับปรุง และจะเปิดให้ลงทะเบียนอีกครั้งในวันพรุ่งนี้ (16 เมษายน 2563) เวลา 8.00 น. เป็นต้นไป
ธนาคารออมสิน จึงขออภัยในความไม่สะดวกมา ณ ที่นี้